**Salcâmul nimănui**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Erau pe deal copaci destui,

Dar unul, cel al nimănui,

Foșnea din frunze cu-nțeles

Când mă rupeam de-un drum de șes.

Se întâmpla atât de rar,

Încât mă întrebam: “El chiar

Își amintește mersul meu

Ori chipul? Știe că sunt eu?”

Sunt ani de când n-am mai trecut

Prin locuri care mi-au plăcut

Și-au fost, în tinerețea mea,

Decor spre ce mă atrăgea.

Mă-ntreb și-acum, pe-același drum:

Salcâmul dintr-un vechi album,

Mai pune-n margini de cărare

O umbră binefăcătoare?

M-apropii și o adiere

Șoptește-n clipa de plăcere

De sub salcâmul nimănui:

“Iubești aceiași ochi căprui?”